SKRIFTLIG FORESPØRGSEL E-2433/99

af Ilda Figueiredo (GUE/NGL) til Kommissionen

(16. december 1999)

Om: Reform af banansektoren under hensyntagen til WTO-panelet

Under samlingen i Rådet (landbrug) den 15. november 1999 forelagde Kommissionen et forslag om ændring af toldordningen for banansektoren. Det tilsigtes med forslaget at afskaffe importtoldkontingenterne og omlægge ordningen til en toldafgiftsbaseret ordning med virkning fra 1. januar 2006. Det er et forsøg på at bringe bananordningen i overensstemmelse med WTO's regler og at imødekomme kritikken fra USA og de multinationale bananeksportører fra banandollar-zonen. Kommissionen bedes på den baggrund oplyse følgende:

Har den foretaget nogen undersøgelse af omlægningens virkninger for EU-producenterne, navnlig den automatiske omlægning til en ordning, som udelukkende er baseret på toldafgifter (der kan nedsættes i forbindelse med forhandlingerne under WTO's millenniumrunde)? Hvad er i givet fald de vigtigste konklusioner?

Hvilke foranstaltninger påtænker Kommissionen at træffe for at kompensere EU-producenterne for eventuelle skadevirkninger og sikre støtte til og en fremtid for sektoren?

Har den foretaget nogen undersøgelse af omlægningens virkninger for AVS-producenterne, navnlig den automatiske omlægning til en ordning, som udelukkende er baseret på toldafgifter?

Hvilke foranstaltninger påtænker Kommissionen at foreslå på det samarbejdspolitiske og budgetmæssige plan for at kompensere AVS-producenterne for deres tab?

Svar afgivet på Kommissionens vegne af Franz Fischler

(14. januar 2000)

WTO-panelets beslutning har ikke sået tvivl om effektiviteten af EU-ordningen for støtte til udligning af tab af salgsindtægter i banansektoren indført ved Kommissionens forordning (EF) nr. 1858/93 af 9. juli 1993 om gennemførelsesbestemmelser til Rådets forordning (EOEF) nr. 404/93 for så vidt angår reglerne om støtte til udligning af indkomsttab i forbindelse med markedsføring af bananer(1).

Efter Kommissionens opfattelse garanteres støtten til EU-producenterne af den gældende udligningsstøtteordning, i forbindelse med hvilken støttebeløbet for hvert produktionsår fastsættes til forskellen mellem den faste referenceindtægt der blev forhøjet med 5 % i 1998 og 8 % fra 1999 og gennemsnitsprisen i produktionsåret. Denne ordning sikrer således, at EU-produktionen afsættes på markedet ved hjælp af total udligning, uanset prisudviklingen på EU-markedet. Ordningens effektivitet blev bevist i 1999, da bananprisen på verdensmarkedet faldt betydeligt, og hele EU-produktionen kunne afsættes og producenternes indtægter bevares ved hjælp af udligningsstøtten.

Det er Kommissionens opfattelse, at de foreslåede ændringers virkninger på produktionens størrelse absorberes af udligningsordningen.

Kommissionens forslag ledsages af en finansieringsoversigt. Det forventes, at forslagets budgetvirkninger bliver en udgiftsforhøjelse på 77 mio. og en indtægtsforhøjelse på 30 mio.. Budgetvirkningen af en ren toldordning er det på nuværende stadium ikke muligt at bestemme.

Det skal med hensyn til bananproducenterne i de afrikanske lande, Caraibien og Stillehavet (AVS) fremhæves, at der for disse leverandører er vedtaget en særstøtteordning ved Rådets forordning (EF) nr. 856/1999 af 22. april 1999 om fastlæggelse af en særlig ramme for bistand til traditionelle AVS-bananleverandører(2).

Kommissionen vil under alle omstændigheder vurdere, om den pågældende støtte, som foreslås som reaktion på tidligere ændringer i den fælles markedsordning, er tilstrækkelige til, at de traditionelle AVS-bananproducenter kan bevare deres andele på EU-markedet.

(1) EFT L 170 af 13.7.1993.

(2) EFT L 108 af 27.4.1999.